सीकर। कलेक्ट्रेट पर हर दिन होने वाले प्रदर्शनों व सभाओं पर रोक लगा दी गई है। जाट बाजार को प्रतिबंधित क्षेत्र घोषित कर दिया है। शहर के सभी प्रमुख इलाकों में प्रदर्शन नहीं कर सकेंगे। नगर परिषद क्षेत्र में धारा 144 लगा दी गई है।
कलेक्टर एलएन सोनी ने सोमवार को आदेश जारी करते हुए धरने, प्रदर्शन और सभाओं के लिए दो जगह चिह्नित की है। इसके लिए भी प्रशासन से अनुमति लेनी होगी। सोनी ने बताया कि शहर के सार्वजनिक स्थानों पर हर दिन धरने और प्रदर्शन होते हैं। यह प्रशासन की बिना अनुमति के होते हैं। व्यापारिक संगठनों ने भी मांग उठाई थी कि व्यस्त सड़कों, मार्गों व बाजारों में राजनीतिक संगठन, संघों व दलों के द्वारा बिना अनुमति के बैठक व सभा का आयोजन होता है। इसलिए शहर के प्रमुख इलाकों में धरने-प्रदर्शन व सभा पर रोक लगाई हैं।
कलेक्ट्रेट व परिषद क्षेत्र के सार्वजनिक स्थानों पर धरने, प्रदर्शन व सभा पर रोक लगा दी है। अब रामलीला मैदान व जलदाय विभाग के मैदान पर सभा व धरना दिया जा सकेगा। अनुमति भी लेनी होगी।
- रामानंद शर्मा, एसडीएम
पुलिस और नगर परिषद की रिपोर्ट के बाद लगाई रोक
कलेक्टर ने पुलिस और नगर परिषद से धरने, प्रदर्शन और सभाओं के बारे में रिपोर्ट मांगी। पुलिस और नगर परिषद ने रिपोर्ट में कहा कि बिना अनुमति के होने वाली सभाओं व प्रदर्शनों से आम लोगों को परेशानी होती है। रिपोर्ट में इन लोगों की परेशानी बताई गई।
आम लोग : पुलिस ने कहा कि धरने-प्रदर्शनों से आम लोगों की सुरक्षा में दिक्कत होती है। कलेक्ट्रेट आने वाले लोगों के काम नहीं हो पाते। कई बार वे भी इन प्रदर्शनों के शिकार हो जाते हैं।
व्यापारी : प्रदर्शनों के हंगामे की वजह से दुकानें बंद करनी पड़ती है। इससे लाखों रुपयों का कारोबार प्रभावित होता है।
ट्रैफिक : प्रदर्शनों व सभाओं के कारण कई घंटे तक ट्रैफिक प्रभावित होता है। ट्रैफिक डायवर्ड करना पड़ता है। जिससे दूसरे जिले से आने वाले लोगों को दिक्कत होती है।
यह परेशानियां बताते हुए पुलिस व नगर परिषद ने धरने, प्रदर्शन के लिए जगह चिह्नित करते हुए धारा 144 लगा दी।
शहर के किन इलाकों में नहीं हो सकेंगी सभाएं और प्रदर्शन?
नगर परिषद के क्षेत्र में आने वाले सभी मार्ग, बाजार व सड़कों के बीच व इनकी सीमा में धारा 144 लगाई है। अब बजाज सर्किल, कल्याण सर्किल, कलेक्ट्रेट, डाक बंगला, नवलगढ़ रोड, जाटिया बाजार जैसे महत्वपूर्ण क्षेत्रों में राजनीतिक, सामाजिक और छात्र संगठनों की ओर से सभाएं, धरने व प्रदर्शन नहीं किए जा सकेंगे।
दो जगह चिह्नित, लेनी होगी प्रशासन की अनुमति
रामलीला मैदान व जलदाय विभाग की खाली जगह पर धरने, प्रदर्शन व सभा कर सकेंगे। इसके लिए भी प्रशासन की अनुमति लेनी होगी।
प्रशासन तक बात कैसे पहुंचाएंगे | चिह्नित जगह पर धरने, प्रदर्शन व सभा के बाद कलेक्टर, एडीएम व एसडीएम को ज्ञापन देना है तो चार व्यक्ति बतौर प्रतिनिधि मंडल कलेक्ट्रेट आकर ज्ञापन दे सकेंगे।
शादी समारोह में नहीं होगी दिक्कत | अधिकारियों का कहना है कि शहर में होने वाले कार्यक्रमों में किसी तरह की परेशानी नहीं होगी। शादी, धार्मिक अनुष्ठान जैसे मामलों में इसमें दिक्कत नहीं होगी।
चिह्नित जगह के अलावा किसी सार्वजनिक स्थान पर सभा व मीटिंग करेंगे तो कानूनी कार्रवाई होगी।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva